Document ID: 32006R0346

ΚΑΝΟΝΙΣΜΌΣ (ΕΚ) αριθ. 346/2006 ΤΗΣ ΕΠΙΤΡΟΠΉΣ
της 27ης Φεβρουαρίου 2006
για άνοιγμα προτιμησιακής δασμολογικής ποσόστωσης κατά την εισαγωγή ακατέργαστης ζάχαρης ζαχαροκαλάμων καταγωγής χωρών ΑΚΕ για την προμήθεια των βιομηχανιών ραφιναρίσματος ζάχαρης κατά την περίοδο από την 1η Μαρτίου 2006 έως τις 30 Ιουνίου 2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, περί κοινής οργανώσεως της αγοράς στον τομέα της ζάχαρης (1), και ιδίως το άρθρο 39 παράγραφος 6,
Εκτιμώντας τα ακόλουθα:
(1)
Το άρθρο 39 παράγραφος 1 του κανονισμού (ΕΚ) αριθ. 1260/2001 θεσπίζει ότι, κατά τις περιόδους εμπορίας 2001/02 έως 2005/06 και για τον επαρκή εφοδιασμό των κοινοτικών βιομηχανιών ραφιναρίσματος ζάχαρης, εισπράττεται ειδικός μειωμένος δασμός κατά την εισαγωγή ακατέργαστης ζάχαρης ζαχαροκαλάμου καταγωγής των χωρών με τις οποίες η Κοινότητα έχει συνάψει συμφωνίες προμήθειας με προτιμησιακούς όρους. Μέχρι στιγμής, τέτοιες συμφωνίες έχουν συναφθεί, με την απόφαση 2001/870/ΕΚ του Συμβουλίου (2), αφενός μεν με τα κράτη της Αφρικής, της Καραϊβικής και του Ειρηνικού (χώρες ΑΚΕ) που μνημονεύονται στο πρωτόκολλο αριθ. 3 επί της ζάχαρης ΑΚΕ, που επισυνάπτεται στο παράρτημα V της συμφωνίας εταιρικής σχέσης ΑΚΕ/ΕΚ (3) και, αφετέρου, με τη Δημοκρατία της Ινδίας.
(2)
Οι συμφωνίες με τη μορφή ανταλλαγής επιστολών που συνήφθησαν με την απόφαση 2001/870/ΕΚ θεσπίζουν ότι οι συγκεκριμένοι βιομήχανοι ζάχαρης για ραφινάρισμα πρέπει να καταβάλουν μία ελάχιστη τιμή αγοράς η οποία ισούται με την εγγυημένη τιμή της ακατέργαστης ζάχαρης, μειωμένη κατά την ενίσχυση προσαρμογής που ορίζεται για τη συγκεκριμένη περίοδο εμπορίας. Πρέπει συνεπώς να καθοριστεί αυτή η ελάχιστη τιμή λαμβανομένων υπόψη των στοιχείων που εφαρμόζονται στην περίοδο εμπορίας 2005/06.
(3)
Οι ποσότητες ειδικής προτιμησιακής ζάχαρης που θα εισαχθεί καθορίζονται σύμφωνα με το άρθρο 39 του κανονισμού (ΕΚ) αριθ. 1260/2001 με βάση ένα ετήσιο κοινοτικό ισοζύγιο προβλέψεων εφοδιασμού.
(4)
Από ένα τέτοιο ισοζύγιο εφοδιασμού διαφαίνεται η ανάγκη να εισαχθεί προτιμησιακή ζάχαρη και να ανοιχθούν στο στάδιο αυτό για την περίοδο εμπορίας 2005/06, δασμολογικές ποσοστώσεις με ειδικό μειωμένο δασμό που προβλέπεται στις προαναφερθείσες συμφωνίες, οι οποίες θα επιτρέψουν να καλυφθούν οι ανάγκες των κοινοτικών βιομηχανιών ραφιναρίσματος κατά τη διάρκεια ενός μέρους αυτής της περιόδου εμπορίας.
(5)
Με τον κανονισμό (ΕΚ) αριθ. 978/2005 της Επιτροπής (4), έχουν ανοίξει ποσοστώσεις για την περίοδο από την 1η Ιουλίου 2005 έως τις 28 Φεβρουαρίου 2006.
(6)
Δεδομένου ότι είναι διαθέσιμες οι προβλέψεις της παραγωγής ακατέργαστης ζάχαρης ζαχαροκαλάμου για την περίοδο εμπορίας 2005/06, πρέπει να ανοιχθεί δασμολογική ποσόστωση για το δεύτερο μέρος της υπόψη περιόδου εμπορίας.
(7)
Πρέπει να καθοριστεί ότι στη νέα ποσόστωση πρέπει να εφαρμοστεί ο κανονισμός (ΕΚ) αριθ. 1159/2003 της Επιτροπής, της 30ής Ιουνίου 2003, για τον καθορισμό για τις περιόδους εμπορίας 2003/04, 2004/05 και 2005/06, των λεπτομερειών εφαρμογής για την εισαγωγή ζάχαρης ζαχαροκαλάμου στο πλαίσιο ορισμένων δασμολογικών ποσοστώσεων και προτιμησιακών συμφωνιών και για την τροποποίηση των κανονισμών (ΕΚ) αριθ. 1464/95 και (ΕΚ) αριθ. 779/96 (5).
(8)
Για να δοθεί στους εμπορευόμενους η δυνατότητα να εξαντλήσουν τις ποσότητες ειδικής προτιμησιακής ζάχαρης οι οποίες αποτελούν αντικείμενο των δύο ποσοστώσεων που ανοίχτηκαν βάσει του κανονισμού (ΕΚ) αριθ. 978/2005 για την περίοδο από την 1η Ιουλίου 2005 έως τις 28 Φεβρουαρίου 2006, πρέπει να παραταθεί έως τις 30 Ιουνίου 2006 η προθεσμία υποβολής αιτήσεων έκδοσης πιστοποιητικών για τις εν λόγω ποσοστώσεις.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο από την 1η Μαρτίου έως τις 30 Ιουνίου 2006, στο πλαίσιο της απόφασης 2001/870/ΕΚ, για την εισαγωγή ακατέργαστης ζάχαρης ζαχαροκαλάμου για ραφινάρισμα του κωδικού ΣΟ 1701 11 10, ανοίγεται δασμολογική ποσόστωση 60 224 τόνων εκφρασμένων σε λευκή ζάχαρη καταγωγής χωρών ΑΚΕ που έχουν υπογράψει τη συμφωνία με τη μορφή ανταλλαγής επιστολών η οποία εγκρίθηκε με την εν λόγω απόφαση.
Άρθρο 2
1. Ο ειδικός μειωμένος δασμός ανά 100 χιλιόγραμμα ακατέργαστης ζάχαρης του αντιπροσωπευτικού ποιοτικού τύπου κατά την εισαγωγή των ποσοτήτων που αναφέρονται στο άρθρο 1, καθορίζεται σε 0 ευρώ.
2. Η ελάχιστη τιμή αγοράς που θα καταβάλουν οι κοινοτικοί βιομήχανοι ζάχαρης για ραφινάρισμα καθορίζεται για την περίοδο που αναφέρεται στο άρθρο 1, σε 49,68 ευρώ ανά 100 χιλιόγραμμα ακατέργαστης ζάχαρης του αντιπροσωπευτικού ποιοτικού τύπου.
Άρθρο 3
Ο κανονισμός (ΕΚ) αριθ. 1159/2003 εφαρμόζεται στη δασμολογική ποσόστωση που ανοίγει με τον παρόντα κανονισμό.
Άρθρο 4
Οι ποσότητες του άρθρου 1 στοιχεία α) και β) του κανονισμού (ΕΚ) αριθ. 978/2005 για τις οποίες δεν υποβλήθηκαν αιτήσεις πιστοποιητικών εισαγωγής πριν από την 1η Μαρτίου 2006 μπορούν ακόμη να ζητηθούν έως τις 30 Ιουνίου 2006.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαρτίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 2006.

Labels: 3
17
18